Jos kristillinen kasvatus ei näy koulussa, ei voida hyväksyä biologiankaan opetusta evoluutioteorioineen, sanoo Sami Kilpeläinen.

Kansalaispuolueen puheenjohtaja Sami Kilpeläinen vaatii, että kouluissa ja päiväkodeissa pitää näkyä kristillinen etiikka.

Kilpeläisen mukaan biologian opetuksessa ei voida hyväksyä evoluutioteoriaa, ellei kristillisyyttä huomioida.

Kilpeläisen mukaan ihminen on luotu Jumalan kuvaksi, eikä asiaa tarvitse muuten kommentoida.

Keskustan kunniapuheenjohtajan Paavo Väyrysen perustaman Kansalaispuolueen (Kapu) puheenjohtaja Sami Kilpeläinen ottaa kantaa kristillisyyden asemaan Uuden Suomen blogissaan. Iltalehti haastatteli Kilpeläistä aiheesta lisäksi puhelimitse.

- Sata vuotta suomalaiset ovat rakentaneet yhtenäistä kansakuntaa, johon keskeisenä on kuulunut kristinusko. Lainsäädäntömme pohja on kristinuskossa ja Raamatun kymmenessä käskyssä. Miksi suomalaisten lasten ei anneta olla osallisia tässä? Miksi päiväkodeista ja kouluissa karsitaan kaikki kristilliset perinteet? Onko käymässä niin, että tämä uusliberaalinen maailmankuva ja punaviherhöttö vie meiltä tärkeimmät - henkiset ja hengelliset arvot? Kilpeläinen kirjoittaa.

Moni käsittää

Kilpeläinen vaatii, että koulujen ja päiväkotien opetuksessa pitää näkyä kristillinen etiikka ja kasvatus.

- Jos kristillinen kasvatus ei ole mukana koulussa, emme voi hyväksyä nykyistä biologiankaan opetusta evoluutioteorioineen kouluihimme. Se on vastoin uskontoani!

- Minä olen opettanut, että jos joku opettaa koulussa, että ihminen periytyy apinasta, niin vastaa " no en minä sinun suvusta toki tiedä, mutta minun suku ei ainakaan " , Kilpeläinen kirjoittaa.

Iltalehti kysyi Kilpeläiseltä tarkennusta hänen kantaansa evoluutioteoriasta.

- Ihminen on luotu ihmiseksi. Muuten en evoluutioteoriaa lähde arvioimaan. Tämä perustuu kristilliseen näkemykseeni. Ihminen on luotu Jumalan kuvaksi, ei siinä olen sen enempää kommentoitavaa. Uskon, että aika moni käsittää asian samalla tavalla, Kilpeläinen sanoo.

Kortteja kerätään

Maallisista asioista Kilpeläinen kertoo, että Kansalaispuolueen organisoituminen koko maan kattavaksi liikkeeksi jatkuu.

- Mukaan on tullut ihmisiä yli puoluerajojen. Keskustataustaisia, perussuomalaisia, vasemmistolaisia, nyt jopa kokoomuksen suunnalta on tullut kyselyjä. Isänmaallisuus ja liittoutumattomuus ovat asioita, jotka koskettavat ihmisiä, Kilpeläinen sanoo.

Kansalaispuoluelaisia on vahvasti mukana myös Paavo Väyrysen presidenttikampanjassa. Kasaan pitää saada 20 000 kannattajakorttia, mutta Kilpeläinen uskoo vahvasti onnistumiseen.

.- Kiinnostus Väyrysen presidenttiehdokkuutta kohtaan on kansan parissa suuri. Aktiivisin kannattajakorttien kerääjä, Jorma Grönlund Ylöjärveltä, on saanut kasaan jo yli 400 korttia, Kilpeläinen kertoo.